**Webinar: Položaj žena s invaliditetom i COVID-19**

Dana 27. travnja 2021. u organizaciji **SOIH - Mreže žena s invaliditetom i Pravobraniteljice za osobe s invaliditetom**, a u okviru ovogodišnjeg obilježavanja **8. ožujka – međunarodnog dana žena, održan je *online* webinar na temu položaja žena s invaliditetom i COVID-19*.***

Sudionicima skupa uvodno se obratila **Marica Mirić**, dopredsjednica Zajednice saveza osoba s invaliditetom Hrvatske te predstavila **Anu Peláez Narváez**, dopredsjednicu Europskog foruma osoba s invaliditetom, ujedno i dopredsjednicu UN-ovog Odbora za uklanjanje diskriminacije žene kojemu je RH obvezna dostavljati izvješća o provedbi Konvencije o uklanjanju svih oblika diskriminacije žena (CEDAW). Ona je prva žena s invaliditetom izabrana u ovaj Odbor, a također je bila i članica UN – ovog Odbora za prava osoba s invaliditetom. Djeluje kao predstavnica pokreta osoba s invaliditetom u Španjolskoj, s istaknutim funkcijama u nekoliko nacionalnih organizacija osoba s invaliditetom.

Marica Mirić istaknula je moto Ane Peláez Narváez koji glasi kako ona „želi otvoriti vrata, ne samo kao pojedinac, već u pratnji milijuna glasova žena s invaliditetom, koji su do danas nevidljivi", a također je naglasila da ovim skupom organizatori žele pružiti ohrabrenje svim ženama s invaliditetom. Dopredsjednica SOIH – a pozdravila je i **Gordanu Jurčević,** predsjednicu SOIH – Mreže žena s invaliditetom kao i **Šteficu Roginić,** voditeljicu SOIH- SOS telefona za žene s invaliditetom žrtve nasilja.

Na skupu koji je okupio preko 80 sudionica i sudionika istaknuti su opći problemi s kojima se susreću žene s invaliditetom, a posebno u uvjetima pandemije te specifični problemi žena s invaliditetom u Hrvatskoj. Ujedno su dane i brojne preporuke za poboljšanje položaja žena i djevojaka s invaliditetom u Hrvatskoj.

**Ana Peláez Narváez** zahvalila se na pozivu za sudjelovanje, a posebno organizatorima na svim uloženim naporima za poboljšanje položaja žena s invaliditetom. Izlaganjem koje je održala željela jeupoznati sudionike skupa sa situacijom žena i djevojaka s invaliditetom tijekom pandemije te ponuditi preporuke za njeno poboljšanje na temelju posljednjih Zaključnih zapažanja CEDAW Odbora Hrvatskoj iz 2015. godine i Zaključnih zapažanja UN Odbora za prava osoba s invaliditetom Hrvatskoj iz 2015. godine, a vezano za primjenu Konvencije o pravima osoba s invaliditetom.

Prema podacima UN –a i Svjetske zdravstvene organizacije, procjenjuje se da svaka peta žena živi s invaliditetom, a pritom postoji prevalencija invaliditeta među ženama u odnosu na invaliditet među muškarcima. Peláez Narváez navela je tri glavna čimbenika prevalencije: niži ekonomski i socijalni status žena i djevojčica, rodno utemeljeno nasilje i štetne ili rodno diskriminirajuće prakse. Iskazala je zabrinutost što se očita diskriminacija izražava već u činjenici da nemaju sve žene s invaliditetom certifikat odnosno ispravu o invaliditetu.

Opći razlozi zbog kojih su žene izloženije COVID-u su: postojanje nasilja nad ženama, kršenje seksualnih i reproduktivnih prava, njihova uloga kao njegovateljica, rad u prekarnim uvjetima, pri čemu su mnoge od njih i izgubile posao tijekom pandemije.

Obzirom da su se informacije vezane za pandemiju u početku širile uglavnom putem društvenih mreža, mnoge žene s invaliditetom koje nisu digitalno pismene nisu imale pristup komunikaciji niti informacijama.Peláez Narváez naglasila je da sve informacije moraju biti dostupne i pristupačne slijepim ženama, gluhim, gluhoslijepim ženama, ženama s intelektualnim teškoćama, žena s psihosocijalnim invaliditetom itd.Istaknula je bi domovi za starije i psihijatrijske ustanove trebali biti pod nadzorom neovisnih mehanizama kako bi se osiguralo da se tamo ne događaju kršenja ljudskih prava.Daljnja posljedica pandemije jest pogoršavanje nasilja nad ženama s invaliditetom u uvjetima zatvaranja jer mnogo žena i djevojaka s invaliditetom ostaje u svojim domovima s nasilnikom, a situacija je još teža za žene koje su sterilizirane ili im je poslovna sposobnost oduzeta.

„Prije pandemije dobar dio usluga seksualnog i reproduktivnog zdravlja bio je potpuno nepristupačan, a tijekom pandemije nitko nije razmišljao o potrebama žene s invaliditetom u području ginekologije ili akušerstva. Prije pandemije bilo ih je malo koje su imale pristup inkluzivnom obrazovanju, a uslijed pandemije mnogo je moralo napustiti obrazovanje, jer je modalitet virtualnog učenja za mnoge od njih prava prepreka. Isto se dogodilo s pristupom zaposlenju žena s invaliditetom, a rad na daljinu i dalje predstavlja izazove mnogim ženama s invaliditetom“, zaključuje Peláez Narváez.

Pružila je **opće preporuke** za poboljšanje položaja žena s invaliditetom:

* Promovirati i podržati razvoj mreža žena i djevojaka s invaliditetom.
* Osigurati da organizacije osoba s invaliditetom imaju rodni pristup na način da se uspostave povjerenstava ili posebne skupina žena s invaliditetom.
* Osigurati da ženske organizacije ne izostave žene s invaliditetom i da ih uzimaju u obzir u svim svojim programima i aktivnostima.

Potom je predstavila **preporuke CEDAW Odbora Hrvatskoj** koje se odnose nausvajanje privremenih posebnih mjera usmjerenih na skupine žena u nepovoljnijem i marginaliziranom položaju, poboljšanje pristupa prilikama za formalno zapošljavanje i poduzetništvo za žene kao i poboljšanje mogućnosti kombiniranja radnog života i obiteljskih obaveza te osiguranje dostupnosti i pristupačnosti reproduktivnih usluga svim ženama.

Od **preporuka UN Odbora za prava osoba s invaliditetom Hrvatskoj** predstavila je one koje se odnose naunaprjeđenje položaja žena s invaliditetom u područjima obrazovanja i zapošljavanja, zaštitu žena i djevojčica s invaliditetom od nasilja, provedbu opće politike jednakosti spolova, sustavno prikupljanje podataka i statistike o situaciji žena s invaliditetom, poduzimanje direktnih koraka za rješavanje teške situacije u ustanovama, zaustavljanje nedobrovoljnih tretmana te istragu i progon svakog kršenja ljudskih prava, kao i reguliranje usluga za zaštitu osoba s invaliditetom od nasilja i njihovu dostupnost.

**Završno,** Ana Peláez Narváez dala je **globalne preporuke koje glase:**

* Ništa za žene i djevojke s invaliditetom, bez žena i djevojaka s invaliditetom
* Osigurati slobodan i informirani pristanak žena s invaliditetom za bilo koju odluku koja se odnosi na njih

U nastavku webinara **izlaganje je održala Pravobraniteljica za osobe s invaliditetom Anka Slonjšak**, uvodno istaknuvši kako je pravobraniteljstvo sudjelovalo u izvješćima koja se odnose na spomenute međunarodne konvencije, jer je to jedan od najvažnijih alata u svakodnevnom radu na rješavanju pritužbi i izradi preporuka, kao i prijedloga za izmjenu zakonodavstva. „U izvješću u sjeni koje smo poslali u veljači 2020. godine, vezano uz preporuke odbora iz 2015. godine, a što nažalost vrijedi i danas, istaknuli smo i dalje nepovoljan položaj žena s invaliditetom jer se situacija nije značajno promijenila od 2015. godine do danas“, kazala je Pravobraniteljica.

Potom je predstavila podatke Hrvatskog zavoda za javno zdravstvo, iz veljače 2021., prema kojima je u RH ukupno 253.704 žena s invaliditetom, što čini 42,7 % od ukupnog broja osoba s invaliditetom. 72,8% od ukupnog broja žena s invaliditetom nema završenu OŠ ili ima završenu samo OŠ, 18,2% SŠ, 7,2% VSS/VŠS te 1,8% specijalno obrazovanje. U nezadovoljavajućim uvjetima stanovanja (bez osnovnih priključaka za struju, vodu, kanalizaciju, poljski WC, skučeni prostor) živi 12,4% žena s invaliditetom, kod kojih je specificiran taj podatak.

Vezano za obrazovanje, navela je kako se i dalje žene s invaliditetom obrazuju za pomoćna, slabo plaćena zanimanja, a obrazovanje ne slijedi potrebe tržišta rada. Kao ozbiljnu prepreku za veću uključenost djevojčica s invaliditetom u obrazovanje i žena s invaliditetom u zapošljavanje spomenula je izloženost dvostrukoj stigmatizaciji; po osnovi spola i invaliditeta, osobito prisutnu u ruralnim područjima.

 “Iako je RH prepoznala potrebu promicanja prava žena i djevojaka s invaliditetom, posebno u nacionalnim strategijama i politikama, kao i višestruku diskriminaciju kao jedan od oblika s kojim se najčešće susreću žene s invaliditetom, većina mjera se provodi kroz projektne aktivnosti udruga osoba s invaliditetom, čime je njihova provedba diskontinuirana i upitne održivosti zbog izostanka sustavnog financiranja. Što se tiče povećanja zastupljenosti žena s invaliditetom u tijelima vlasti, nije prepoznata potreba poduzimanja posebnih mjera namijenjenih unaprjeđenju položaja žena s invaliditetom. Društvo često na ženu s invaliditetom gleda kroz prizmu invaliditeta, zanemarujući mogućnost afirmacije kroz ostale uloge. Često su žene s invaliditetom lošeg financijskog stanja, nezaposlene, ili ako su zaposlene, onda je to na slabo plaćenim poslovima ili ovise isključivo o socijalnim naknadama, čime im je egzistencija nesigurna, što ima za posljedicu da žene s invaliditetom nerado prijavljuju nasilje“, kazala je Pravobraniteljica.

U nastavku izlaganja upoznala je sudionike s rezultatima provedenog o pristupačnosti skloništa odnosno savjetovališta, prema kojima u RH samo kod jedne organizacije postoji savjetovalište u potpunosti pristupačno za sve osobe s invaliditetom, dok je kod ostalih organizacija pristupačno ili sklonište ili savjetovalište (u cijelosti ili djelomično). Istaknula je kako je rasprostranjenosti skloništa za žrtve obiteljskog nasilja relativno dobra i ako su pokretne i samostalne, žene s invaliditetom mogu se smjestiti u sklonište kao i osobe bez invaliditeta, no poseban je problem kada je osobama s invaliditetom žrtvama nasilja osim arhitektonske pristupačnosti objekata potrebno osigurati i veću razinu podrške u samozbrinjavanju. Kao posebne probleme navela je kako nema osigurane cjelovite podrške nakon izlaska iz skloništa, izostaju alternativni oblici skrbi koji nude minimum sigurnosti i neovisnosti, usluge za žrtve nasilja još uvijek su u najvećoj mjeri svedene na djelovanje udruga i ovisne o projektnom financiranju te nisu uspostavljeni nadzorni mehanizmi, a usluge zaštite osoba s invaliditetom od nasilja nisu u potpunosti dostupne; posebice izvan većih gradskih središta.

Također, istaknula je problematiku pri primjenu zaštitnih i sigurnosnih mjera kao npr. u slučajevima obiteljskog nasilja kada se u pravilu udalji žrtvu, a ne nasilnika. Pravobraniteljstvo za osobe s invaliditetom uputilo je ključnim institucijama preporuke vezane uz specifične potrebe koje proizlaze iz pojedine vrste invaliditeta, kako bi žrtvi nasilja sve potrebne informacije bile dostupne i pristupačne te da ima sigurnost i mogućnost prijave, osobito uslijed povećanja pojave partnerskog i obiteljskog nasilja u uvjetima pandemije i potresa.

Osvrnula se također i na nedostatke u sustavu, posebno nedostatak medicinskog i drugog stručnog osoblja, stroge mjere zatvaranja ustanova zdravstvene i socijalne skrbi i zabrane posjeta, otežanu pristupačnost medicinskim uslugama čime se dodatno pogoršavaju ionako teška stanja osoba s invaliditetom tako i žena s invaliditetom, koja su često zbog nepravovremene medicinske usluge rezultirala teškim komplikacijama s smrtnim ishodima.

„Korisnicima domova za starije i nemoćne i ustanova socijalne skrbi ograničava se pravo na slobodu kretanja, te im se takvim „držanjem pod ključem“ i nametnutom socijalnom izolacijom narušava mentalno zdravlje. Prilikom donošenja epidemioloških mjera od strane institucija i Stožera, nije se posebno vodilo računa o potrebama osoba s invaliditetom pa tako ni žena s invaliditetom zbog čega su izostajale prijeko potrebne usluge i podrške u svakodnevnom funkcioniranju. Često smo upućivali upozorenja i preporuke, međutim one su samo djelomično prihvaćene.“ Pravobraniteljica je kao **najvažniju preporuku** navela da je potrebno osnaživanje samih žena s invaliditetom kako bi mogle tražiti svoja prava.

U raspravi koja je uslijedila u nastavku prisutnima se obratila **Gordana Jurčević**, predsjednica SOIH - Mreže žena s invaliditetom koja je istaknula aktivnosti Mreže, a posebno obilježavanje važnih datuma u okviru **Kampanje „16 dana ženskog aktivizma protiv rodno uvjetovanog nasilja“** koja započinje dana 25. studenog – Međunarodnog dana borbe protiv nasilja nad ženama, a završava 10. prosinca – Međunarodnog dana ljudskih prava. Također je istaknula održavanje radionica i treninga za žene s invaliditetom te promicanje prava i život bez diskriminacije kao temeljnu svrhu rada Mreže. Jedna od značajnih aktivnosti je rad **SOS telefona za žrtve nasilja žena s invaliditetom** o kojem je govorila **voditeljica Štefica Roginić.**

Završno je uslijedila rasprava u kojoj su izneseni pozitivni primjeri, razmijenjena mišljenja o nedostacima sustava, pitanjima podrške osobama s invaliditetom općenito nevezano za spol te o važnosti obrazovanja i informatičke pismenosti.